Tilbud om gratis kikhostevaksine til gravide

Nyhet

|

Publisert 30.04.2024

Del

Skriv ut

Fra 2. mai vil alle gravide i svangerskapsuke 24 få tilbud om gratis kikhostevaksine. Vaksinen vil beskytte babyen mot kikhoste i tiden fra fødsel og frem til de selv kan få vaksine når de er 3 måneder gamle.

Vi er fornøyde med at gravide nå får tilbud om gratis kikhostevaksine som vil beskytte babyen den første tiden etter fødsel. De andre skandinaviske landene samt en del land i Europa, Nord- og Sør-Amerika, Australia og New Zealand gir allerede et likt tilbud, sier overlege og leder av barnevaksinasjonsprogrammet Margrethe Greve-Isdahl.

FHI gjennomførte i 2018 en vurdering om gravide i Norge skulle tilbys kikhostevaksine. Rapporten, som ble levert til Helse- og omsorgsdepartementet i 2019, konkluderte med at kikhostevaksine til gravide var både et effektivt og sikkert tiltak for å hindre alvorlig kikhoste hos spedbarn før de selv kan få vaksine. På grunn av fallende forekomst av sykdommen, ble anbefaling om innføring av tilbud om gratis kikhostevaksine til gravide satt på vent.

Vi anbefalte Helse- og omsorgsdepartementet å innføre tilbud om gratis kikhoste til gravide som et permanent tilbud i februar 2023. I tiden etter har vi sett en økning av antall personer som har fått påvist kikhoste, noe som også øker risiko for utbrudd. Økningen vi har nå styrker behovet for å komme i gang med tilbudet, sier Greve-Isdahl.

Vaksine gir god beskyttelse mot kikhoste

Kikhoste er svært smittsomt. I Norge inkluderer barnevaksinasjonsprogrammet vaksine mot kikhoste ved 3-, 5- og 12-månedersalder, i tillegg til oppfriskningsdoser i 2. og 10. klasse. Premature barn født før svangerskapsuke 32 får også en ekstra tidlig dose ved 6-8-ukersalder. Selv om det er høy vaksinasjonsdekning i barnevaksinasjonsprogrammet, klarer ikke vaksinasjon å hindre smittespredning fordi vaksinen ikke gir varig beskyttelse.

Den beste måten å beskytte spedbarn mot kikhoste de første tre levemånedene er ved å gi vaksine til mor. Naturen har ordnet det fint ved at gravide overfører antistoffer til barnet i magen, særlig siste halvdel av svangerskapet. Ved vaksinasjon lager mor antistoffer mot kikhoste som så overføres til fosteret slik at barnet er beskyttet ved fødsel. Beskyttelsen babyen får, varer noen måneder, frem til de selv kan få vaksine, sier Greve-Isdahl.

Greve-Isdahl forklarer at nyfødte barn har umodne immunsystem, og derfor dårlig effekt av kikhostevaksine hvis den gis like etter fødsel. I tillegg vil ikke de nyfødte være godt beskyttet mot alvorlig sykdom før de har fått flere vaksinedoser.

Vaksinen som skal benyttes, beskytter mot difteri og stivkrampe i tillegg til kikhoste. Gravide som har kommet lengre enn svangerskapsuke 24 vil også få tilbud om gratis vaksine.